Document ID: 32020Q0626(01)

Reference:
26.6.2020
ET
Euroopa Liidu Teataja
L 204/49
EUROOPA ANDMEKAITSEINSPEKTORI OTSUS,
15. mai 2020,
Euroopa Andmekaitseinspektori töökorra vastuvõtmise kohta
EUROOPA ANDMEKAITSEINSPEKTOR,
võttes arvesse Euroopa Parlamendi ja nõukogu 23. oktoobri 2018. aasta määrust (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ, (1) eriti selle artikli 57 lõike 1 punkti q,
ning arvestades järgmist:
(1)
Euroopa Liidu põhiõiguste harta artiklis 8 ja Euroopa Liidu toimimise lepingu artiklis 16 on sätestatud, et üksikisikute kaitset isikuandmete töötlemisel reguleeritakse eeskirjadega, mille täitmist kontrollib sõltumatu asutus.
(2)
Määruses (EL) 2018/1725 on sätestatud sõltumatu asutuse loomine (Euroopa Andmekaitseinspektor), kes vastutab selle eest, et liidu institutsioonid, organid ja asutused tagaksid isikuandmete töötlemisel füüsiliste isikute põhiõigused ja -vabadused, eelkõige õiguse isikuandmete kaitsele.
(3)
Määruses (EL) 2018/1725 on sätestatud ka Euroopa Andmekaitseinspektori ülesanded ja volitused, samuti andmekaitseinspektori ametisse nimetamine.
(4)
Samuti on määruses (EL) 2018/1725 sätestatud, et andmekaitseinspektorit abistab sekretariaat, ning mitmed personali ja eelarvet käsitlevat aspektid.
(5)
Euroopa Andmekaitseinspektori ülesanded ja volitused on ette nähtud ka muude liidu õigusaktidega, eriti järgmistega: Euroopa Parlamendi ja nõukogu määrus (EL) 2016/679, (2) Euroopa Parlamendi ja nõukogu direktiiv (EL) 2016/680, (3) Euroopa Parlamendi ja nõukogu määrus (EL) 2016/794, (4) Euroopa Parlamendi ja nõukogu määrus (EL) 2018/1727 (5) ning Euroopa Parlamendi ja nõukogu määrus (EL) 2017/1939 (6).
(6)
Olles konsulteerinud Euroopa Andmekaitseinspektori personalikomiteega,
ON VASTU VÕTNUD KÄESOLEVA OTSUSE:
I JAOTIS
MISSIOON, MÕISTED, JUHTPÕHIMÕTTED JA TÖÖKORRALDUS
I PEATÜKK
Missioon ja mõisted
Artikkel 1
Euroopa Andmekaitseinspektor
Euroopa Andmekaitseinspektor tegutseb kooskõlas määruse (EL) 2018/1725, mis tahes muu asjakohase liidu õigusakti ja käesoleva otsuse sätetega ning järgib strateegilisi prioriteete, mille andmekaitseinspektor võib kehtestada.
Artikkel 2
Mõisted
Käesolevas otsuses kasutatakse järgmisi mõisteid:
a)
„määrus“ – määrus (EL) 2018/1725;
b)
„isikuandmete kaitse üldmäärus“ – määrus (EL) 2016/679;
c)
„institutsioon“ – liidu institutsioon, organ või asutus, mille suhtes kohaldatakse määrust või mis tahes muud liidu õigusakti, millega on ette nähtud Euroopa Andmekaitseinspektori ülesanded ja volitused;
d)
„Euroopa Andmekaitseinspektor“ – Euroopa Andmekaitseinspektor liidu institutsioonina;
e)
„andmekaitseinspektor“ – Euroopa Parlamendi ja nõukogu poolt määruse artikli 53 kohaselt ametisse nimetatud Euroopa andmekaitseinspektor isikuna;
f)
„Euroopa Andmekaitsenõukogu“ – isikuandmete kaitse üldmääruse artikli 68 lõike 1 alusel loodud liidu institutsioon;
g)
„Euroopa Andmekaitsenõukogu sekretariaat“ – isikuandmete kaitse üldmääruse artikli 75 alusel loodud Euroopa Andmekaitsenõukogu sekretariaat.
II PEATÜKK
Juhtpõhimõtted
Artikkel 3
Hea juhtimistava, eetika ja hea haldustava
1.   Euroopa Andmekaitseinspektor tegutseb avalikes huvides eraelu puutumatuse ja isikuandmete kaitse valdkonna eksperdina ning sõltumatu, usaldusväärse, ennetava ja autoriteetse asutusena.
2.   Euroopa Andmekaitseinspektor tegutseb kooskõlas Euroopa Andmekaitseinspektori eetikaraamistikuga.
Artikkel 4
Aruandluskohustus ja läbipaistvus
1.   Euroopa Andmekaitseinspektor avaldab korrapäraselt oma strateegilised prioriteedid ja aastaaruande.
2.   Euroopa Andmekaitseinspektor kui vastutav töötleja näitab isikuandmete kaitset käsitlevaid kohaldatavaid õigusakte järgides eeskuju.
3.   Euroopa Andmekaitseinspektor suhtleb meedia ja sidusrühmadega avalikult ja läbipaistvalt ning selgitab oma tegevust üldsusele selgelt.
Artikkel 5
Tõhusus ja tulemuslikkus
1.   Euroopa Andmekaitseinspektor kasutab oma ülesannete täitmisel tõhususe ja tulemuslikkuse maksimeerimiseks kaasaegseid halduslikke ja tehnilisi vahendeid, sh asutusesisest teabevahetust ja ülesannete asjakohast delegeerimist.
2.   Euroopa Andmekaitseinspektor rakendab kvaliteedijuhtimise parima taseme tagamiseks asjakohased mehhanismid ja vahendid, näiteks sisekontrollistandardid, riskijuhtimisprotsess ja iga-aastane tegevusaruanne.
Artikkel 6
Koostöö
Euroopa Andmekaitseinspektor edendab koostööd andmekaitse valdkonna järelevalveasutuste ja mis tahes muude ametiasutuste vahel, kelle tegevus võib mõjutada eraelu puutumatuse ja isikuandmete kaitset.
III PEATÜKK
Töökorraldus
Artikkel 7
Andmekaitseinspektori roll
Andmekaitseinspektor määrab Euroopa Andmekaitseinspektori strateegilised prioriteedid ja võtab kooskõlas Euroopa Andmekaitseinspektori ülesannete ja volitustega vastu poliitikadokumendid.
Artikkel 8
Euroopa Andmekaitseinspektori sekretariaat
Andmekaitseinspektor määrab Euroopa Andmekaitseinspektori sekretariaadi organisatsioonilise struktuuri. Ilma et see piiraks 25. mail 2018 Euroopa Andmekaitseinspektori ja Euroopa Andmekaitsenõukogu vahel sõlmitud vastastikuse mõistmise memorandumi kohaldamist, eriti seoses Euroopa Andmekaitsenõukogu sekretariaati käsitlevate sätetega, peab organisatsiooniline struktuur kajastama Euroopa Andmekaitseinspektori kehtestatud strateegilisi prioriteete.
Artikkel 9
Direktor ja ametisse nimetav ametiisik
1.   Ilma et see piiraks 25. mail 2018 Euroopa Andmekaitseinspektori ja Euroopa Andmekaitsenõukogu vahel sõlmitud vastastikuse mõistmise memorandumi, eriti selle jaotise VI punkti 5 kohaldamist, on direktoril ametisse nimetava ametiisiku volitused nõukogu määrusega (EMÜ, Euratom, ESTÜ) nr 259/68 (7) kehtestatud Euroopa Liidu ametnike personalieeskirjade artiklis 2 määratletud tähenduses ning töölepinguid sõlmiva ametiisiku volitused määrusega (EMÜ, Euratom, ESTÜ) nr 259/68 kehtestatud Euroopa Liidu muude teenistujate teenistustingimuste artiklis 6 määratletud tähenduses ning mis tahes muud volitused, mis tulenevad muudest Euroopa Andmekaitseinspektori või institutsioonidevahelistest haldusotsustest, kui andmekaitseinspektori otsuses ametisse nimetava ametiisiku volituste ja töölepinguid sõlmiva ametiisiku volituste kohta ei ole sätestatud teisiti.
2.   Direktor võib delegeerida lõikes 1 osutatud volituste täitmise personalihalduse eest vastutavale ametnikule.
3.   Direktor tegutseb andmekaitseametniku, kohaliku julgeolekuametniku, kohaliku infoturbeametniku, läbipaistvusametniku, õigusametniku, eetikaametniku ja sisekontrolli koordinaatori vahetu juhina seoses nende tegevusega seotud ülesannetega.
4.   Direktor abistab andmekaitseinspektorit, et tagada Euroopa Andmekaitseinspektori järjepidevus ja üldine koordineerimine, ning täidab muid ülesandeid, mille andmekaitseinspektor talle delegeerib.
5.   Direktor võib vastu võtta Euroopa Andmekaitseinspektori otsuseid piirangute kohaldamise kohta, mis põhinevad Euroopa Andmekaitseinspektori sise-eeskirjadel, millega rakendatakse määruse artiklit 25.
Artikkel 10
Juhtkonna koosolek
1.   Juhtkonna koosolekul osalevad andmekaitseinspektor, direktor ning osakondade ja sektorite juhatajad ning selle abil tagatakse strateegiline järelevalve Euroopa Andmekaitseinspektori tegevuse üle.
2.   Kui juhatuse koosolekul arutatakse personali-, eelarve-, finants- või haldusküsimusi, mis puudutavad Euroopa Andmekaitsenõukogu või selle sekretariaati, osaleb ka Euroopa Andmekaitsenõukogu sekretariaadi juhataja.
3.   Juhtkonna koosolekuid juhatab andmekaitseinspektor või direktor, kui andmekaitseinspektoril ei ole võimalik koosolekul osaleda. Reeglina toimub juhtkonna koosolek kord nädalas.
4.   Direktor tagab juhtkonna koosoleku sekretariaadi nõuetekohase toimimise.
5.   Koosolekud ei ole avalikud. Arutelud on konfidentsiaalsed.
Artikkel 11
Ülesannete delegeerimine ja asendamine
1.   Andmekaitseinspektor võib vajaduse korral ja kooskõlas määrusega delegeerida direktorile volituse võtta vastu ja allkirjastada õiguslikult siduvaid otsuseid, mille sisu andmekaitseinspektor on eelnevalt kindlaks määranud.
2.   Andmekaitseinspektor võib vajaduse korral ja kooskõlas määrusega delegeerida direktorile või asjaomase osakonna või sektori juhatajale volituse võtta vastu ja allkirjastada muid dokumente.
3.   Kui direktorile on lõigete 1 või 2 kohaselt delegeeritud volitus, võib direktor selle asjakohase osakonna või sektori juhatajale edasi delegeerida.
4.   Kui andmekaitseinspektoril ei ole võimalik oma ülesandeid täita või ametikoht on täitmata ning andmekaitseinspektorit ei ole ametisse nimetatud, täidab direktor vajaduse korral ja kooskõlas määrusega andmekaitseinspektori ülesandeid ja kohustusi, mis on kiireloomulised ja vajalikud talitluspidevuse tagamiseks.
5.   Kui direktoril ei ole võimalik oma ülesandeid täita või kui tema ametikoht on täitmata ning andmekaitseinspektor ei ole määranud ühtki ametnikku, täidab direktori ülesandeid osakonna või sektori juhataja, kellel on kõrgeim palgaaste, võrdse palgaastme korral palgaastmel kõige kauem ametis olnud osakonna või sektori juhataja ja võrdse ametiaja korral vanim osakonna või sektori juhataja.
6.   Kui ei ole ühtki osakonna või sektori juhatajat, kes saaks täita lõikes 5 osutatud direktori kohustusi, ning andmekaitseinspektor ei ole määranud ühtki ametnikku, on asendaja osakonna või sektori ametnik, kellel on kõrgeim palgaaste, võrdse palgaastme korral kõige kauem palgaastmel ametis olnud ametnik ja võrdse ametiaja korral vanim ametnik.
7.   Kui mis tahes muu vahetu juht ei saa oma ülesandeid täita ja andmekaitseinspektor ei ole määranud ühtki ametnikku, määrab direktor andmekaitseinspektori nõusolekul asjaomase ametniku. Kui direktor ei ole asendajat määranud, on asendaja osakonna või sektori ametnik, kellel on kõrgeim palgaaste, võrdse palgaastme korral kõige kauem palgaastmel ametis olnud ametnik ja võrdse ametiaja korral vanim ametnik.
8.   Lõiked 1–7 ei piira delegeerimiseeskirjade kohaldamist seoses ametisse nimetamise ametiisiku volitustega või finantsvolitustega, nagu on sätestatud artiklites 9 ja 12.
Artikkel 12
Eelarvevahendite käsutaja ja peaarvepidaja
1.   Andmekaitseinspektor delegeerib eelarvevahendite käsutaja volitused direktorile kooskõlas Euroopa Andmekaitseinspektori eelarve ja haldusega seotud ülesandeid ja kohustusi kirjeldava ametijuhendiga, mis on ette nähtud Euroopa Parlamendi ja nõukogu määruse (EL, Euratom) 2018/1046 (8) artikli 72 lõikega 2.
2.   Euroopa Andmekaitsenõukoguga seotud eelarveküsimustes tegutseb eelarvevahendite käsutaja kooskõlas Euroopa Andmekaitseinspektori ja Euroopa Andmekaitsenõukogu vahelise vastastikuse mõistmise memorandumiga.
3.   Euroopa Andmekaitseinspektori peaarvepidaja ülesandeid täidab andmekaitseinspektori 1. märtsi 2017. aasta otsuse (9) kohaselt komisjoni peaarvepidaja.
II JAOTIS
JÄRELEVALVE JA MÄÄRUSE KOHALDAMISE TAGAMINE
Artikkel 13
Järelevalve ja määruse kohaldamise tagamine
Euroopa Andmekaitseinspektor tagab üksikisikute õiguste ja vabaduste tõhusa kaitse, tehes määruse ja mis tahes muude liidu õigusaktide, millega on ette nähtud Euroopa Andmekaitseinspektori ülesanded ja volitused, järelevalvet ja neid jõustades. Selleks võib Euroopa Andmekaitseinspektor oma uurimis-, parandus-, loaandmis- ja nõuandevolitusi kasutades teha kontrollkäike, uuringuid, iga kahe kuu tagant toimuvaid külastusi, mitteametlikke konsulteerimisi või soodustada kaebuste lahendamist kokkuleppemenetlusena.
Artikkel 14
Isikuandmete töötlemist institutsioonides käsitlevatele konsultatsioonidele ja loataotlustele institutsioonide antud vastuste läbipaistvus
Euroopa Andmekaitseinspektor võib avaldada institutsioonide vastused neis isikuandmete töötlemist käsitlevatele konsultatsioonidele täielikult või osaliselt, võttes arvesse kohaldatavaid konfidentsiaalsus- ja infoturbenõudeid. Loa andmise otsused avaldatakse, võttes arvesse kohaldatavaid konfidentsiaalsus- ja infoturbenõudeid.
Artikkel 15
Institutsioonide teatatud andmekaitseametnikud
1.   Euroopa Andmekaitseinspektor peab registrit andmekaitseametnike ametisse nimetamise kohta, kellest institutsioonid Euroopa Andmekaitseinspektorit määruse kohaselt teavitavad.
2.   Institutsioonide andmekaitseametnike ajakohane nimekiri avaldatakse Euroopa Andmekaitseinspektori veebilehel.
3.   Euroopa Andmekaitseinspektor juhendab andmekaitseametnikke, eelkõige osaledes institutsioonide andmekaitseametnike võrgustiku korraldatavatel koosolekutel.
Artikkel 16
Kaebuste käsitlemine
1.   Euroopa Andmekaitseinspektor ei käsitle anonüümseid kaebusi.
2.   Euroopa Andmekaitseinspektor käsitleb kaebusi, mis esitatakse kirjalikult (sh elektrooniliselt) Euroopa Liidu mis tahes ametlikus keeles ning mis sisaldavad kaebuse mõistmiseks vajalikku teavet.
3.   Kui kaebuse esitaja on juba esitanud samade asjaolude kohta kaebuse Euroopa Ombudsmanile, uurib Euroopa Andmekaitseinspektor kaebuse vastuvõetavust kooskõlas Euroopa Andmekaitseinspektori ja Euroopa Ombudsmani vahelise vastastikuse mõistmise memorandumiga.
4.   Euroopa Andmekaitseinspektor otsustab, kuidas kaebust käsitleda, arvestades järgmist:
a)
andmekaitse-eeskirjade väidetavate rikkumiste olemus ja raskus;
b)
kui oluline on kahju, mille rikkumine on tekitanud ühele või mitmele andmesubjektile;
c)
juhtumi võimalik üldine tähtsus, sh seoses muude asjaomaste avalike ja erahuvidega;
d)
rikkumise esinemise tõendamise tõenäosus;
e)
täpne kuupäev, mil toimusid rikkumise aluseks olnud sündmused, kõnealune tegevus ei avaldanud enam mõju, mõju kõrvaldati või anti asjakohane tagatis selle kõrvaldamise kohta.
5.   Kui see on asjakohane, soodustab Euroopa Andmekaitseinspektor kaebuse lahendamist kokkuleppemenetlusena.
6.   Euroopa Andmekaitseinspektor peatab selliste kaebuste uurimise, mille kohta oodatakse samas küsimuses kohtuotsust või muu õigus- või haldusasutuse otsust.
7.   Euroopa Andmekaitseinspektor avaldab kaebuse esitaja isiku üksnes ulatuses, mis on vajalik nõuetekohase uurimise läbiviimiseks. Euroopa Andmekaitseinspektor ei avalikusta ühtki muud kaebusega seotud dokumenti peale lõpliku otsuse anonüümitud väljavõtete või kokkuvõtete, välja arvatud juhul, kui asjaomane isik on avalikustamisega nõus.
8.   Kui kaebuse käsitlemiseks on vaja, teeb Euroopa Andmekaitseinspektor koostööd pädevate järelevalveasutustega, sh riiklike pädevate järelevalveasutustega, kes tegutsevad oma vastavate volituste piires.
Artikkel 17
Kaebuste tulemused
1.   Euroopa Andmekaitseinspektor teatab niipea kui võimalik kaebuse esitajale kaebuse tulemused ja võetud meetmed.
2.   Kui kaebus leitakse olevat vastuvõetamatu või uurimine lõpetatakse, soovitab Euroopa Andmekaitseinspektor vajaduse korral kaebuse esitajal pöörduda muu pädeva asutuse poole.
3.   Euroopa Andmekaitseinspektor võib kaebuse esitaja palvel uurimise lõpetada. Sellegipoolest võib Euroopa Andmekaitseinspektor kaebuse sisu edasi uurida.
4.   Euroopa Andmekaitseinspektor võib uurimise lõpetada, kui kaebuse esitaja ei esita nõutud teavet. Euroopa Andmekaitseinspektor teavitab kaebuse esitajat sellest otsusest.
Artikkel 18
Kaebuste läbivaatamine ja õigus edasi kaevata
1.   Kui Euroopa Andmekaitseinspektor teeb kaebuse kohta otsuse, võib kaebuse esitaja või asjaomane institutsioon paluda Euroopa Andmekaitseinspektoril otsus uuesti läbi vaadata. Selline taotlus tuleb esitada ühe kuu jooksul alates otsuse vastuvõtmisest. Euroopa Andmekaitseinspektor vaatab otsuse läbi juhul, kui kaebuse esitaja või institutsioon esitab uusi faktilisi tõendeid või õiguslikke argumente.
2.   Kaebuse kohta otsuse vastuvõtmisel teavitab Euroopa Andmekaitseinspektor kaebuse esitajat ja asjaomast institutsiooni, et neil on õigus taotleda otsuse läbivaatamist ning õigus kaevata otsus edasi Euroopa Liidu Kohtusse kooskõlas Euroopa Liidu toimimise lepingu artikliga 263.
3.   Kui Euroopa Andmekaitseinspektor võtab pärast kaebuse kohta tehtud otsuse läbivaatamist vastu uue muudetud otsuse, teavitab ta kaebuse esitajat ja asjaomast institutsiooni võimalusest kaevata uus otsus edasi Euroopa Liidu Kohtusse kooskõlas Euroopa Liidu toimimise lepingu artikliga 263.
Artikkel 19
Euroopa Andmekaitseinspektori isikuandmetega seotud rikkumisest teavitamine institutsioonide poolt
1.   Euroopa Andmekaitseinspektor tagab turvalise platvormi, mille kaudu institutsioonid saavad isikuandmetega seotud rikkumisest teatada, ja rakendab turbemeetmeid isikuandmetega seotud rikkumisi käsitleva teabe vahetamiseks.
2.   Euroopa Andmekaitseinspektor teavitab asjaomast institutsiooni teate kättesaamisest.
III JAOTIS
SEADUSANDLIK KONSULTEERIMINE, TEHNOLOOGIA JÄRELEVALVE, TEADUSPROJEKTID, KOHTUMENETLUSED
Artikkel 20
Seadusandlik konsulteerimine
1.   Euroopa Andmekaitseinspektor esitab arvamusi või ametlikke märkusi vastuseks komisjoni taotlustele vastavalt määruse artikli 42 lõikele 1.
2.   Arvamused avaldatakse Euroopa Andmekaitseinspektori veebilehel inglise, prantsuse ja saksa keeles. Otsuste kokkuvõtted avaldatakse Euroopa Liidu Teatajas (C seerias). Ametlikud märkused avaldatakse Euroopa Andmekaitseinspektori veebilehel.
3.   Euroopa Andmekaitseinspektor võib konsulteerimistaotluse täitmisest keelduda, kui ei ole täidetud määruse artiklis 42 sätestatud tingimused, näiteks kui puudub mõju üksikisikute õiguste ja vabaduste kaitsele seoses isikuandmete töötlemisega.
4.   Kui Euroopa Andmekaitseinspektor ja Euroopa Andmekaitsenõukogu ei suuda määratud tähtajaks esitada ühisarvamust kooskõlas määruse artikli 42 lõikega 2, võib Euroopa Andmekaitseinspektor esitada arvamuse samal teemal.
5.   Kui komisjon lühendab seadusandliku konsulteerimise tähtaega vastavalt määruse artikli 42 lõikele 3, püüab Euroopa Andmekaitseinspektor seda tähtaega järgida, kui see on mõistlik ja teostatav, arvestades eelkõige küsimuse keerukust, dokumentide mahtu ja komisjoni esitatud teabe täielikkust.
Artikkel 21
Tehnoloogia järelevalve
Euroopa Andmekaitseinspektor jälgib info- ja kommunikatsioonitehnoloogia arengut, arvestades eelkõige tehnoloogia mõju isikuandmete kaitsele, ning edendab teadlikkust ja nõustab, eelkõige projekteerimisel ja vaikimisi rakendatavate andmekaitse põhimõtete osas.
Artikkel 22
Teadusprojektid
Euroopa Andmekaitseinspektor võib otsustada osaleda liidu raamprogrammides ja teadusprojektide nõuandekomiteedes.
Artikkel 23
Kohtuasjad institutsioonide vastu määruse rikkumise korral
Kui institutsioon rikub määrust, võib Euroopa Andmekaitseinspektor anda asja Euroopa Liidu Kohtusse, eelkõige juhul, kui Euroopa Andmekaitseinspektoriga ei konsulteeritud määruse artikli 42 lõikes 1 sätestatud juhtudel ja kui ei reageeritud asjakohaselt meetmetele, mille Euroopa Andmekaitseinspektor võttis määruse täitmise tagamiseks vastavalt määruse artiklile 58.
Artikkel 24
Euroopa Andmekaitseinspektori sekkumine Euroopa Liidu Kohtule esitatud hagide arutamisse
1.   Euroopa Andmekaitseinspektor võib sekkuda Euroopa Liidu Kohtule esitatud hagide arutamisse kooskõlas määruse artikli 58 lõikega 4, määruse (EL) 2016/794 artikli 43 lõike 3 punktiga i, määruse (EL) 2017/1939 artikli 85 lõike 3 punktiga g ja määruse (EL) 2018/1727 artikli 40 lõike 3 punktiga g.
2.   Kui Euroopa Andmekaitseinspektor otsustab, kas taotleda luba sekkumiseks või võtta vastu Euroopa Liidu Kohtu kutse sekkuda, arvestab ta eelkõige järgmist:
a.
kas Euroopa Andmekaitseinspektor on olnud otseselt seotud juhtumi asjaoludega oma järelevalveülesandeid täites;
b.
kas juhtumiga on seotud isikuandmete kaitse küsimused, mis on iseenesest olulised või kohtumenetluse tulemuse seisukohalt otsustava tähtsusega;
c.
kas Euroopa Andmekaitseinspektori sekkumine mõjutab tõenäoliselt kohtumenetluse tulemust.
IV JAOTIS
KOOSTÖÖ RIIKLIKE JÄRELEVALVEASUTUSTEGA JA RAHVUSVAHELINE KOOSTÖÖ
Artikkel 25
Euroopa Andmekaitseinspektori roll Euroopa Andmekaitsenõukogu liikmena
Euroopa Andmekaitsenõukogu liikmena püüab Euroopa Andmekaitseinspektor edendada liidu seisukohti, eelkõige Euroopa Liidu lepingu artiklis 2 nimetatud ühiseid väärtusi.
Artikkel 26
Koostöö riiklike järelevalveasutustega vastavalt määruse artiklile 61
1.   Euroopa Andmekaitseinspektor teeb koostööd riiklike järelevalveasutuste ja nõukogu otsuse 2009/917/JSK (10) artikli 25 alusel loodud ühise järelevalveasutusega, eelkõige järgmisel eesmärgil:
a)
vahetada kogu asjakohast teavet, sh parimaid tavasid, samuti teavet, mis on seotud pädevate riiklike järelevalveasutuste taotlustega, et Euroopa Andmekaitseinspektor kasutaks oma järelevalve-, uurimis- ja jõustamisvolitusi;
b)
arendada ja hoida kontakte riiklike järelevalveasutuste asjakohaste liikmete ja töötajatega.
2.   Vajaduse korral osutab Euroopa Andmekaitseinspektor vastastikust abi ja osaleb ühisoperatsioonidel koostöös riiklike järelevalveasutustega, kes tegutsevad oma vastavate volituste piires, mis on sätestatud määruses, isikuandmete kaitse üldmääruses ja muudes liidu õigusaktides.
3.   Euroopa Andmekaitseinspektor võib kutse korral osaleda järelevalveasutuse läbiviidavas uurimises või kutsuda järelevalveasutust osalema uurimises kooskõlas kutse esitanud osapoole suhtes kehtivate õigus- ja menetlusnormidega.
Artikkel 27
Rahvusvaheline koostöö
1.   Euroopa Andmekaitseinspektor edendab isikuandmete kaitse valdkonnas parimaid tavasid, lähenemist ja sünergiat Euroopa Liidu ja kolmandate riikide ning rahvusvaheliste organisatsioonide vahel, muu hulgas asjakohastes piirkondlikes ja rahvusvahelistes võrgustikes ja üritustel osalemise kaudu.
2.   Vajaduse korral osutab Euroopa Andmekaitseinspektor vastastikust abi kolmandate riikide järelevalveasutuste või rahvusvaheliste organisatsioonide uurimis- ja jõustamismeetmete rakendamisel.
V JAOTIS
ÜLDSÄTTED
Artikkel 28
Konsulteerimine personalikomiteega
1.   Euroopa Andmekaitseinspektori, sh Euroopa Andmekaitsenõukogu sekretariaadi töötajaid esindava personalikomiteega konsulteeritakse aegsasti määrusega (EMÜ, Euratom, ESTÜ) nr 259/68 kehtestatud Euroopa Liidu ametnike personalieeskirjade ja muude teenistujate teenistustingimuste rakendamisega seotud otsuste eelnõude osas ning komiteega võib konsulteerida töötajate üldhuvidega seotud mis tahes muus küsimuses. Personalikomiteed teavitatakse kõigist küsimustest, mis on seotud komitee ülesannete täitmisega. Komitee esitab arvamuse 10 tööpäeva jooksul alates konsulteerimisest.
2.   Personalikomitee aitab kaasa Euroopa Andmekaitseinspektori, sh Euroopa Andmekaitsenõukogu sekretariaadi tõhusale toimimisele, esitades ettepanekuid korralduslike küsimuste ja töötingimuste kohta.
3.   Personalikomitee koosneb kolmest liikmest ja kolmest asendusliikmest ning selle valivad kaheks aastaks kõik Euroopa Andmekaitseinspektori, sh Euroopa Andmekaitsenõukogu sekretariaadi töötajad.
Artikkel 29
Andmekaitseametnik
1.   Euroopa Andmekaitseinspektor nimetab ametisse andmekaitseametniku.
2.   Andmekaitseametnikuga konsulteeritakse eelkõige juhul, kui Euroopa Andmekaitseinspektor kavatseb vastutava töötlejana kohaldada piirangut sise-eeskirjade alusel, millega rakendatakse määruse artiklit 25.
3.   Euroopa Andmekaitseinspektori ja Euroopa Andmekaitsenõukogu vahelise vastastikuse mõistmise memorandumi jaotise IV punkti 2 alapunkti viii kohaselt on Euroopa Andmekaitsenõukogul eraldi andmekaitseametnik. Euroopa Andmekaitseinspektori ja Euroopa Andmekaitsenõukogu vahelise vastastikuse mõistmise memorandumi jaotise IV punkti 4 kohaselt peavad Euroopa Andmekaitseinspektori ja Euroopa Andmekaitsenõukogu andmekaitseametnikud korrapäraselt kohtuma, et tagada nende otsuste järjepidevus.
Artikkel 30
Üldsuse juurdepääs dokumentidele ja Euroopa Andmekaitseinspektori läbipaistvusametnik
Euroopa Andmekaitseinspektor nimetab ametisse läbipaistvusametniku, et tagada vastavus Euroopa Parlamendi ja nõukogu määrusele (EÜ) nr 1049/2001, (11) ilma et see piiraks üldsuse juurdepääsu dokumentidele käsitlevate Euroopa Andmekaitsenõukogu sekretariaadi taotluste käsitlemist kooskõlas Euroopa Andmekaitseinspektori ja Euroopa Andmekaitsenõukogu vahelise vastastikuse mõistmise memorandumi jaotise IV punkti 2 alapunktiga iii.
Artikkel 31
Keeled
1.   Euroopa Andmekaitseinspektor järgib mitmekeelsuse põhimõtet, sest kultuuriline ja keeleline mitmekesisus on Euroopa Liidu üks alustalasid ja suurimaid väärtusi. Euroopa Andmekaitseinspektor püüab saavutada tasakaalu mitmekeelsuse põhimõtte ning Euroopa Liidu usaldusväärse finantsjuhtimise ja liidu eelarves kulude kokkuhoiu tagamise kohustuse vahel, kasutades oma piiratud ressursse pragmaatiliselt.
2.   Euroopa Andmekaitseinspektor vastab kõigile tema poole tema pädevusse kuuluvas küsimuses ühes Euroopa Liidu ametlikest keeltest pöördunud isikutele samas keeles, milles tema poole pöörduti. Kõik kaebused, teabepäringud ja muud taotlused võib saata Euroopa Andmekaitseinspektorile Euroopa Liidu mis tahes ametlikus keeles ja neile vastatakse samas keeles.
3.   Euroopa Andmekaitseinspektori veebileht on inglise, prantsuse ja saksa keeles. Euroopa Andmekaitseinspektori strateegilised dokumendid, näiteks andmekaitseinspektori volituste strateegia, avaldatakse inglise, prantsuse ja saksa keeles.
Artikkel 32
Tugiteenused
Euroopa Andmekaitseinspektor võib sõlmida teiste institutsioonidega koostöölepinguid või teenustaseme kokkuleppeid ning osaleda institutsioonidevahelistes hangetes, mille tulemusena sõlmitakse raamlepingud kolmandate isikutega Euroopa Andmekaitseinspektorile ja Euroopa Andmekaitsenõukogule tugiteenuste osutamiseks. Euroopa Andmekaitseinspektor võib kooskõlas institutsioonide suhtes kohaldatavate hanke-eeskirjadega sõlmida lepingu ka väliste teenuseosutajatega.
Artikkel 33
Otsuste tõendamine
1.   Euroopa Andmekaitseinspektori otsused tõendatakse käesoleva otsuse kohaselt andmekaitseinspektori või direktori allkirjaga. Allkiri võib olla käsitsi kirjutatud või elektrooniline.
2.   Artikli 11 kohase ülesannete delegeerimise või asendamise korral tõendatakse otsused selle isiku allkirjaga, kellele volitused on delegeeritud, või asendaja allkirjaga. Allkiri võib olla käsitsi kirjutatud või elektrooniline.
Artikkel 34
Kaugtöö Euroopa Andmekaitseinspektori juures ja elektroonilised dokumendid
1.   Andmekaitseinspektori otsusel võib Euroopa Andmekaitseinspektor suunata kõik või osa oma töötajatest kaugtööle. See otsus edastatakse töötajatele ja avaldatakse Euroopa Andmekaitseinspektori ning Euroopa Andmekaitsenõukogu veebilehtedel.
2.   Andmekaitseinspektori otsusel võib määrata elektrooniliste dokumentide, elektrooniliste menetluste ja dokumentide elektroonilise edastamise vahendite kehtivuse tingimused, arvestades Euroopa Andmekaitseinspektori eesmärke. See otsus edastatakse töötajatele ja avaldatakse Euroopa Andmekaitseinspektori veebilehel.
3.   Kui need otsused puudutavad Euroopa Andmekaitsenõukogu sekretariaati, konsulteeritakse Euroopa Andmekaitsenõukogu eesistujaga.
Artikkel 35
Ajavahemike, kuupäevade ja tähtaegade arvutamise eeskirjad
Euroopa Andmekaitseinspektor võib kohaldada ajavahemike, kuupäevade ja tähtaegade arvutamise eeskirju, mis on sätestatud nõukogu määruses (EMÜ, Euratom) nr 1182/71 (12).
VI JAOTIS
LÕPPSÄTTED
Artikkel 36
Lisameetmed
Andmekaitseinspektor võib käesoleva otsuse sätteid täpsustada, võttes vastu Euroopa Andmekaitseinspektori tegevusega seotud rakenduseeskirjad ja lisameetmed.
Artikkel 37
Euroopa Andmekaitseinspektori otsuse 2013/504/EL kehtetuks tunnistamine
Euroopa Andmekaitseinspektori otsus 2013/504/EL (13) tunnistatakse kehtetuks ja asendatakse käesoleva otsusega.
Artikkel 38
Jõustumine
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 15. mai 2020
Euroopa Andmekaitseinspektori nimel
Wojciech Rafał WIEWIÓROWSKI
Euroopa andmekaitseinspektor
(1)  ELT L 295, 21.11.2018, lk 39.
(2)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
(3)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).
(4)  Euroopa Parlamendi ja nõukogu 11. mai 2016. aasta määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.5.2016, lk 53).
(5)  Euroopa Parlamendi ja nõukogu 14. novembri 2018. aasta määrus (EL) 2018/1727 Euroopa Liidu Kriminaalõigusalase Koostöö Ameti (Eurojust) kohta ning millega asendatakse ja tunnistatakse kehtetuks nõukogu otsus 2002/187/JSK (ELT L 295, 21.11.2018, lk 138).
(6)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).
(7)  Nõukogu 29. veebruari 1968. aasta määrus (EMÜ, Euratom, ESTÜ) nr 259/68, millega kehtestatakse Euroopa ühenduste ametnike personalieeskirjad ja muude teenistujate teenistustingimused ning komisjoni ametnike suhtes ajutiselt kohaldatavad erimeetmed (Euroopa Liidu muude teenistujate teenistustingimused) (EÜT L 56, 4.3.1968, lk 1).
(8)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).
(9)  Euroopa Andmekaitseinspektori 1. märtsi 2017. aasta otsus Euroopa Komisjoni peaarvepidaja määramise kohta Euroopa Andmekaitseinspektori peaarvepidajaks.
(10)  Nõukogu 30. novembri 2009. aasta otsus 2009/917/JSK infotehnoloogia tollialase kasutamise kohta (ELT L 323, 10.12.2009, lk 20).
(11)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).
(12)  Nõukogu 3. juuni 1971. aasta määrus (EMÜ, Euratom) nr 1182/71, millega määratakse kindlaks ajavahemike, kuupäevade ja tähtaegade suhtes kohaldatavad eeskirjad (EÜT L 124, 8.6.1971, lk 1).
(13)  Euroopa Andmekaitseinspektori 17. detsembri 2012. aasta otsus 2013/504/EL töökorra vastuvõtmise kohta (ELT L 273, 15.10.2013, lk 41).

Summary:
Euroopa Andmekaitseinspektori töökord
Euroopa Andmekaitseinspektori töökord
 
KOKKUVÕTE:
Euroopa Andmekaitseinspektori otsus Euroopa Andmekaitseinspektori töökorra vastuvõtmise kohta
MIS ON TÖÖKORRA EESMÄRK?
Sellega tunnistatakse kehtetuks ja asendatakse otsusega 2013/504/EL sätestatud Euroopa Andmekaitseinspektori varasem töökord. Selles sätestatakse Euroopa Andmekaitseinspektori juhtpõhimõtted koos sisemise otsustamismenetluse, sekretariaadi ülesehituse ja töökorralduse, kavandamise, sisehalduse ning institutsiooni avatuse ja läbipaistvuse eeskirjadega.
PÕHIPUNKTID
Euroopa Andmekaitseinspektori roll on sätestatud määruses (EL) 2018/1725 (vt kokkuvõte).
Uutes eeskirjades võetakse arvesse muudatusi andmekaitset käsitlevates ELi õigusaktides, konkreetselt järgmistes:määrus (EL) 2016/679 – isikuandmete kaitse üldmäärus (vt kokkuvõte); direktiiv (EL) 2016/680 andmekaitse kohta seoses politsei ja kriminaalõigusametitega (vt kokkuvõte); määrus (EL) 2018/1727 Eurojusti kohta (vt kokkuvõte); määrus (EL) 2018/1241 ETIASe kohta (vt kokkuvõte); määrus (EL) 2017/1939 – Euroopa Prokuratuuri kohta (vt kokkuvõte); määrus (EL) 2016/794 Europoli kohta (vt kokkuvõte).Juhtpõhimõtted
Eeskirjade kohaselt peab Euroopa Andmekaitseinspektor järgima mitmeid juhtpõhimõtteid, mis käsitlevad järgmist:hea juhtimistava, eetika ja hea haldustava – Euroopa Andmekaitseinspektor peab tegutsema avalikes huvides eraelu puutumatuse ja isikuandmete kaitse valdkonna eksperdina ning sõltumatu, usaldusväärse, ennetava ja autoriteetse asutusena; aruandluskohustus ja läbipaistvus; tõhusus ja tulemuslikkus; koostöö.Euroopa Andmekaitseinspektori roll
Euroopa Andmekaitseinspektori ülesanded on muuhulgas:määrata kindlaks Euroopa Andmekaitseinspektori strateegilised prioriteedid; võtta vastu poliitikadokumendid kooskõlas Euroopa Andmekaitseinspektori ülesannete ja volitustega; määrata kindlaks Euroopa Andmekaitseinspektori sekretariaadi organisatsiooniline ülesehitus, kajastades selle strateegilisi prioriteete.Isikuandmete kaitse järelevalveEuroopa Andmekaitseinspektor peab tagama üksikisikute õiguste ja vabaduste tõhusa kaitse, tehes määruse (EL) 2018/1725 ja mis tahes muude liidu õigusaktide (millega on ette nähtud Euroopa Andmekaitseinspektori ülesanded ja volitused) kohast järelevalvet ja neid jõustades. Oma uurimis-, parandus-, loaandmis- ja nõuandevolitusi kasutades võib Euroopa Andmekaitseinspektor teha kontrollkäike, uuringuid, iga kahe kuu tagant toimuvaid külastusi, mitteametlikke konsulteerimisi või soodustada kaebuste lahendamist kokkuleppemenetlusena.KaebusedEuroopa Andmekaitseinspektor võtab kirjalikke kaebusi käsitledes arvesse mitmeid tegureid, sealhulgas järgmisi:väidetavate rikkumiste olemus ja raskus;tekitatud kahju tähtsus;juhtumi võimalik üldine tähtsus. Ta teavitab kaebuse esitajat niipea kui võimalik. Kaebuse esitaja või asjaomane institutsioon võib paluda Euroopa Andmekaitseinspektoril otsus uuesti läbi vaadata.
MIS AJAST OTSUST KOHALDATAKSE?
Otsust kohaldatakse alates 27. juunist 2020.
TAUST
Põhiõiguste harta artiklis 7 on sätestatud, et igaühel on õigus sellele, et austataks tema era- ja perekonnaelu, kodu ja edastatavate sõnumite saladust. Põhiõiguste harta artiklis 8 on sätestatud, et igaühel on õigus isikuandmete kaitsele. Euroopa Liidu toimimise lepingu artikkel 16 arendab seda õigust edasi. See artikkel on ELi andmekaitsealaste õigusaktide õiguslik alus. Lisateave:Andmekaitse ELis (Euroopa Komisjon)Euroopa Andmekaitseinspektor
PÕHIDOKUMENT
Euroopa Andmekaitseinspektori 15. mai 2020. aasta otsus Euroopa Andmekaitseinspektori töökorra vastuvõtmise kohta (ELT L 204, 26.6.2020, lk 49–59)
SEONDUVAD DOKUMENDID
Euroopa Parlamendi ja nõukogu 14. novembri 2018. aasta määrus (EL) 2018/1727 Euroopa Liidu Kriminaalõigusalase Koostöö Ameti (Eurojust) kohta ning millega asendatakse ja tunnistatakse kehtetuks nõukogu otsus 2002/187/JSK (ELT L 295, 21.11.2018, lk 138–183)
Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39–98)
Euroopa Parlamendi ja nõukogu 12. septembri 2018. aasta määrus (EL) 2018/1241, millega muudetakse määrust (EL) 2016/794 Euroopa reisiinfo ja -lubade süsteemi (ETIAS) loomise eesmärgil (ELT L 236, 19.9.2018, lk 72–73)
Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1–71)
Euroopa Liidu toimimise lepingu konsolideeritud versioon – Esimene osa – Põhimõtted – II jaotis – Üldkohaldatavad sätted – Artikkel 16 (endine EÜ asutamislepingu artikkel 286) (ELT C 202, 7.6.2016, lk 55)
Euroopa Liidu põhiõiguste harta – II jaotis – Vabadused – Artikkel 8 – Isikuandmete kaitse (ELT C 202, 7.6.2016, lk 395)
Euroopa Parlamendi ja nõukogu 11. mai 2016. aasta määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.5.2016, lk 53–114)
Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1–88)
Määruse (EL) 2016/679 hilisemad muudatused on algdokumenti lisatud. Käesoleval konsolideeritud versioonil on üksnes dokumenteeriv väärtus.
Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89–131)
Vt konsolideeritud versioon.
Viimati muudetud: 31.07.2020